b'\n_START_ARTICLE_\nDar (2000.)\n_START_SECTION_\nRadnja\n_START_PARAGRAPH_\nRadnja se odvija u izmi\xc5\xa1ljenom ju\xc5\xbenja\xc4\x8dkom gradi\xc4\x87u Brixtonu u dr\xc5\xbeavi Georgia, gdje mlada udovica Annie Wilson (Cate Blanchett), majka triju dje\xc4\x8daka, zara\xc4\x91uje kao gatara. Gradi\xc4\x87 bruji o nestanku Jessice King (Katie Holmes), zaru\xc4\x8dnice ravnatelja \xc5\xa1kole Waynea Collinsa (Greg Kinnear)._NEWLINE_Potraga za Jessicom zapo\xc4\x8dne, i lokalna policija i djevoj\xc4\x8din otac Kenneth King (Chelcie Ross) anga\xc5\xbeiraju Annie da vide da li im ona mo\xc5\xbee pomo\xc4\x87i u istrazi. Prisutnost Pearla Johnsona (J. K. Simmons), lokalnog \xc5\xa1erifa koji ne vjeruje u njezine sposobnosti, omete joj koncentraciju pa ne uspije dobiti viziju o nestanku Jessice._NEWLINE_Tek kasnije dobije viziju u kojoj je Jessica ubijena, a njezino tijelo okovano utezima i ba\xc4\x8deno u jezero. U viziji su se pojavili i violinist, bijeli ljiljani i drvena ograda. Vrati se Johnsonu i ka\xc5\xbee mu \xc5\xa1to je vidjela, a on odlu\xc4\x8di pretra\xc5\xbeiti jezero koje se nalazi na zemlji Donnieja Barksdalea (Keanu Reeves), nasilnog alkoholi\xc4\x8dara. Njegova supruga Valerie (Hilary Swank) da im dozvolu da pretra\xc5\xbee jezero dok je Donnie u ribolovu. Donnie se vrati dok je pretra\xc5\xbeivanje u tijeku. Policija je ve\xc4\x87 spremna odustati, no pronalaze nago i okovano Jessicino tijelo. Donnieja odmah uhite._NEWLINE_Tijekom su\xc4\x91enja za ubojstvo otkrije se da su Jessica i Barksdale bili u vezi pa njezin ugled na sudu postane upitan. Sumnja u Barksdalea se pove\xc4\x87a kad na njegovoj podlaktici prona\xc4\x91u ogrebotinu za koju se ispostavi da ju je napravila Jessica tijekom sukoba u baru. Annie tako\xc4\x91er svjedo\xc4\x8di, i, iako njezino svjedo\xc4\x8denje ismije odvjetnik obrane Gerald Weems (Michael Jeter), Donnieja na kraju optu\xc5\xbee i po\xc5\xa1alju u zatvor._NEWLINE_Sporedna radnja otkriva druge primjere Annienog "dara". Buddy Cole (Giovanni Ribisi) gaji intenzivnu mr\xc5\xbenju prema svojem ocu i stalno ima nastupe naizgled neprovociranog bijesa, uklju\xc4\x8duju\xc4\x87i izgrede s Annie i Donniejem. Annie je zauzeta i ne \xc5\xbeeli slu\xc5\xa1ati uspani\xc4\x8denog i vulgarnog Buddyja koji joj poku\xc5\xa1a objasniti za\xc5\xa1to mrzi oca. On je upita: "Ako pogledam u plavi dijamant, da li \xc4\x87u umrijeti?", ali ne objasni za\xc5\xa1to. Ona ga ne razumije i otarasi ga se. Ubrzo ju nazove histeri\xc4\x8dna Buddyjeva majka i ka\xc5\xbee da do\xc4\x91e u njihovu ku\xc4\x87u jer se Buddy slomio i zavezao oca za stolac. Buddy zapali oca, i kad ga Annie poku\xc5\xa1a sprije\xc4\x8diti, on joj poka\xc5\xbee tetova\xc5\xbeu plavog dijamanta na o\xc4\x8devom pupku. Otkrije se da je njegov otac iskoristio njegovo krhko mentalno stanje i prisilio ga na felaciju. Kola hitne pomo\xc4\x87i odvezu oca, a Buddyja odvezu u psihijatrijsku ustanovu._NEWLINE_Annie kasnije ima drugu viziju koja joj sugerira da je Donnie nevin. Zatra\xc5\xbei od tu\xc5\xbeitelja Davida Duncana (Gary Cole) da ponovo otvori slu\xc4\x8daj. Duncan odbije, a Annie zaprijeti da \xc4\x87e otkriti njegovu vezu s Jessicom King, jer ih je vidjela kako se ljube u \xc5\xbeenskom toaletu za vrijeme plesa. Duncan joj ponudi novac u zamjenu za \xc5\xa1utnju, ali ona odbije jer ju zanima samo pravda za Barksdalea._NEWLINE_Annie ka\xc5\xbee ravnatelju Collinsu da Barksdale nije ubojica, ali da Duncan ne\xc4\x87e ponovo pokrenuti istragu. Nakon vo\xc5\xbenje do jezera te ve\xc4\x8deri, Annie shvati da je Collins ubojica. Prizna joj da je bio ljut nakon \xc5\xa1to je otkrio da ga je zaru\xc4\x8dnica varala. Poku\xc5\xa1a ubiti Annie, znaju\xc4\x87i da \xc4\x87e oti\xc4\x87i na policiju. U trenutku kad joj je htio zadati smrtonosni udar \xc4\x8deli\xc4\x8dnom svjetiljkom, pojavi se Buddy i onesvijesti ga._NEWLINE_Sjede\xc4\x87i u autu kraj jezera, Buddy, sada smiren, vrati joj maramicu koju mu je posudila ranije, i ka\xc5\xbee joj da je ona srce i du\xc5\xa1a grada i da ne prestane raditi ono \xc5\xa1to radi. Njih dvoje se odveze u policijsku postaju s Collinsom u prtlja\xc5\xbeniku. Annie mu ka\xc5\xbee da \xc4\x87e se morati vratiti na psihijatriju, i on ju \xc4\x8deka u autu dok ne porazgovara sa \xc5\xa1erifom Johnsonom. Vrati se s policajcima do auta, ali Buddyja vi\xc5\xa1e nema. Kad Annie objasni \xc5\xa1erifu \xc5\xa1to se dogodilo kod jezera, on joj ka\xc5\xbee da se Buddy objesio u bolnici ranije tog dana. Me\xc4\x91utim, Annie jo\xc5\xa1 uvijek ima maramicu koju joj je Buddy vratio.\n_START_SECTION_\nKritike\n_START_PARAGRAPH_\nFilm je dobio podijeljene kritike, a Rotten Tomatoes je dao filmu ocjenu od 56% na temelju 116 kritika. Op\xc4\x87e je mi\xc5\xa1ljenje da "vrhunski glumci ne mogu sprije\xc4\x8diti da film postane \xc5\xa1kolski primjer detektivske pri\xc4\x8de s krajem koji je sve osim nezadovoljavaju\xc4\x87eg."_NEWLINE_Roger Ebert je dao filmu tri zvjezdice.\n_START_SECTION_\nUspjeh na kinoblagajnama\n_START_PARAGRAPH_\nFilm je zaradio 12,008,642 dolara na ameri\xc4\x8dkim kinoblagajnama s prora\xc4\x8dunom od 10 milijuna dolara.'